ຄະນະ​ສືບສວນສອບ​ສວນ ​ນາໆ​ຊາດ ​​ຊອກ​ຄົ້ນຫາ ຊາກສົບ ​ເປັນ​ມື້​ທີ​ສາມ (ສະໄລດ໌/ວີດີໂອ)
ບັນດານັກ​ສືບສວນ​ສອບ​ສວນ​ສາກົນ ​ໄດ້​ເກັບ​ກູ້​ຊາກ​ສົບ​ ທີ່​ຍັງ​ເຫຼືອ ຂອງ​ຜູ້ເຄາະຮ້າຍ ມາ​ໄດ້​ຕື່ມ​ອີກ ຢູ່​ທີ່​ບໍລິ​ເວນ​​ເຮືອບິນ​ຕົກ​ ໃນພາກຕາເວັນອອກ ຂອງຢູເຄຣນນັ້ນ.
ການປະທະກັນທີ່ພາໃຫ້ມີຄົນເສຍຊີວິດ ລະຫວ່າງກອງກຳລັງ ຂອງຢູເຄຣນ ກັບພວກຫົວແບ່ງແຍກດິນແດນນິຍົມຣັດເຊຍ ດຳເນີນສືບຕໍ່ມາໃນວັນອາທິດມື້ນີ້ ໃນຂະນະທີ່ຄະນະສືບສວນ ສອບສວນນາໆຊາດທຳການຊອກຄົ້ນ ຢູ່ບໍລິເວນຖ້ຽວບິນ ມາເລເຊຍຕົກ ເປັນມື້ທີສາມ ສຳນັກງານຂ່າວ Reuters ລາຍງານວ່າ ມີ 9 ຄົນເສຍຊີວິດ ຢູ່ອ້ອມແອ້ມເມືອງ Luhansk ກັບເມືອງ Donetsk ໃນພາກ ຕາເວັນອອກຂອງຢູເຄຣນ ໃນວັນເສົາວານນີ້ ບັນດານັກສືບສວນສອບສວນສາກົນ ໄດ້ເກັບກູ້ຊາກສົບທີ່ຍັງເຫຼືອ ຂອງຜູ້ເຄາະຮ້າຍ ມາໄດ້ຕື່ມອີກ ຢູ່ທີ່ບໍລິເວນເຮືອບິນຕົກນັ້ນ ທີມນັກສືບສວນສອບສວນ ປະມານ 70 ຄົນ ຈາກເນເທີແລນ ແລະ ອອສເຕຣເລຍ ໄດ້ ເຮັດວຽກຊອກຄົ້ນ ໃນເນື້ອທີ່ 20 ກິໂລແມັດມົນທົນຢູ່ບ່ອນເກີດເຫດ ເມື່ອວັນເສົາວານນີ້ ເຖິງແມ່ນໄດ້ມີການຕໍ່ສູ້ກັນ ລະຫວ່າງ ພວກະບົດນິຍົມຣັດເຊຍ ກັບກອງກຳລັງ ຢູເຄຣນ ຢູ່ໃກ້ໆນັ້ນກໍຕາມ ພວກນັກສືບສວນສອບສວນ ພ້ອມກັບເຈົ້າໜ້າທີ່ຈາກອົງການຄວາມໝັ້ນຄົງ ແລະການ ຮ່ວມມື ຂອງຢູໂຣບ ຫຼື OSCE ພາກັນສຸມຄວາມພະຍາຍາມໃສ່ການເກັບກູ້ຊາກສົບ ຕື່ມ ອີກຫຼາຍສິບສົບ ທີ່ຍັງຫາບໍ່ເຫັນ ຫຼັງຈາກເວລາໄດ້ຜ່ານໄປ ຫຼາຍກວ່າສອງອາທິດແລ້ວ ລຸນຫຼັງທີ່ເຮືອບິນມາເລເຊຍ ໄດ້ຖືກຍິງຕົກ ເຮັດໃຫ້ລູກເຮືອພ້ອມດ້ວຍ ຜູ້ໂດຍສານທັງໝົດ ເສຍຊີວິດ ສ່ວນໃຫຍ່ແລ້ວເປັນຊາວເນເທີແລນ